ક્લિયર્લી, અમિતાભની એક્ટિંગ આ ફિલ્મમાં જોરદાર છે એવું કહીએ તો સૂરજને અરીસો ધરવા જેવી વાત થાય. લગભગ કોઈ નક્કર સપોર્ટિંગ સ્ટારકાસ્ટ વિનાની આ ફિલ્મમાં પીઠ થાબડવા જેવું કામ છે ધનુષ અને કમલ હાસન-સારિકાની નાની દીકરી અક્ષરાનું. અમિતાભ જેવા કદાવર વડલાની સામે ઝીંક ઝીલવી અને એમાંય પ્રેક્ટિકલી કશું જ બોલવાનું ન હોય અને માત્ર હાવભાવથી જ બધું બતાવવાનું હોય એવું પાત્ર સ્વીકારવું-કરવું એટલે બેલેસ્ટિક મિસાઇલનો સામનો તીર-કામઠાંથી કરવો. એ જ રીતે આખી ફિલ્મમાં સતત પોતાના ચહેરા પર આવતા વાળ સરખા કર્યા કરતી અક્ષરા આત્મવિશ્વાસની દુકાન ખોલી શકે એવી કોન્ફિડન્ટ લાગે છે. એક પણ વખત એવું લાગતું નથી કે આ છોકરડીની આ પહેલી ફિલ્મ છે.